KIRJALLINEN KYSYMYS E-2010/01 esittäjä(t): Nelly Maes (Verts/ALE) komissiolle. Belgialaisten viisumien valvonta.



Virallinen lehti nro 364 E , 20/12/2001 s. 0236 - 0237



KIRJALLINEN KYSYMYS E-2010/01 esittäjä(t): Nelly Maes (Verts/ALE) komissiolle (6. heinäkuuta 2001) Aihe: Belgialaisten viisumien valvonta Euroopan unionin kolmannen pilarin (oikeus- ja sisäasiat) puitteissa on kiinnitettävä erityistä huomiota Belgian määräystenvastaiseen viisumikäytäntöön varsinkin siksi, että Belgian federaatioon myönnetty tilapäinen oleskelulupa antaa pääsyn kaikkiin Schengen-maihin. Tällaiset oleskeluluvat ovat kullanarvoisia rikollisille ja tekevät maahanmuuttoalan erittäin alttiiksi korruptiolle. Neuvostolle tästä asiasta esitettyihin kahteen kysymykseen (E-0621/01 ja E-0622/01)(1) 30. toukokuuta annetussa vastauksessa neuvosto ilmoitti, että Amsterdamin sopimuksen voimaan tulon jälkeen maahanmuuttoon, viisumeihin ja turvapaikkoihin liittyvät asiat kuuluvat komission toimivaltaan EY:n perustamissopimuksen IV osaston mukaisesti. Siksi komission tehtävänä perustamissopimusten valvojana on varmistaa, että jäsenvaltiot täyttävät velvollisuutensa näissä asioissa. Viime vuonna Belgia myönsi marokkolaisille hakijoille noin 9 500 viisumia. Belgian ulkomaalaisvirasto myönsi näistä (lyhyt- ja pitkäaikaisista) viisumeista noin 88 prosenttia Marokossa sijaitsevan konsulitoimiston kielteisestä lausunnosta huolimatta. Nämä kielteiset lausunnot, jotka perustuivat kriteerien täyttämättä jättämiseen, jätettiin siis systemaattisesti huomiotta. Eräät hakijat sanovat avoimesti, että heidän tarkoituksenaan ei ole matkustaa Belgiaan, vain johonkin muuhun Schengen-maahan, jossa viisumin myöntämistä valvotaan tiukemmin. Tästä on seurauksena kielteinen lausunto, joka toimitetaan ulkomaalaisvirastolle. Poikkeuksetta virasto lähettää takaisin raportin, jonka mukaan viisumi on kuitenkin myönnettävä. On pelättävissä, että yhä useammat ihmisten salakuljettajat yrittävät käyttää Marokkoa porttina EU:n alueelle. Se tekisi tyhjäksi EU:n kaikki toimet, joilla pyritään tukkimaan tuottoisat reitit ihmissalakuljetukselta. Onko komissio edellä esitetyn valossa kehottanut Belgian federaatiota sisällyttämään viisumipolitiikkaansa oleellisia ennaltaehkäiseviä toimia, kuten herkkien tehtävien kierrätystä tai virkamiesten kaksinkertaisia tarkastuksia ja seulontaa? Jos vastaus on myönteinen, milloin komissio esitti tällaisen pyynnön Belgian federaatiolle? Jos vastaus on kielteinen, miksi komissio ei vieläkään vaadi, että Belgian federaation viisumipolitiikassa noudatetaan oleellisia ennalta ehkäiseviä toimia, kun otetaan huomioon Euroopan unionin kolmannen pilarin (oikeus- ja sisäasiat) merkitys ja Schengen-maiden politiikka? Aikooko komissio jatkossa vaatia tällaisia toimenpiteitä? (1) EYVL C 261 E, 18.9.2001, s. 163. António Vitorinon komission puolesta antama yhteinen vastaus kirjallisiin kysymyksiin E-2009/01 ja E-2010/01 (6. syyskuuta 2001) Lyhytaikaiseen oleskeluun tarkoitetun viisumin myöntämismenettelyistä ja -edellytyksistä on säädetty yhteisellä konsuliohjeistolla(1), joka on Schengenin säännöstöön sisältyvä asiakirja ja joka sittemmin on sisällytetty Euroopan unionin oikeuteen. Pitkäaikaista oleskelua varten myönnetyt viisumit kuuluvat edelleen kunkin jäsenvaltion toimivaltaan, eikä yhteinen konsuliohjeisto siis koske niitä. Yhteisessä konsuliohjeistossa luetellaan kriteerit, joiden perusteella voidaan määritellä, mikä jäsenvaltio on toimivaltainen käsittelemään lyhytaikaiseen oleskeluun tarkoitetun viisumihakemuksen. Toimivalta kuuluu ensisijaisesti sille jäsenvaltiolle, joka on oleskelun ainoa tai pääasiallinen määränpää. Vaikka viisumiyksiköiden järjestäminen kuuluu kunkin jäsenvaltion toimivaltaan, yhteisessä konsuliohjeistossa määrätään useista hyvään hallintoon liittyvistä periaatteista, jotka on osoitettu konsulaattien päälliköille. Henkilökunta ei saa joutua paikallisen painostuksen alaiseksi ja virkailijoita on siirrettävä säännöllisesti, jotta vältetään totuttujen tapojen syntymistä. Konsulaattien ja keskusviranomaisen välisissä yhteyksissä kunkin jäsenvaltion on toteutettava tarpeelliseksi katsomansa organisaatioon, hallinnointiin ja valvontaan liittyvät järjestelyt. Komissio ei ole tietoinen parlamentin jäsenen esiin tuomista seikoista, ja se aikookin ottaa yhteyttä Belgian viranomaisiin lisätietojen saamiseksi. (1) EYVL L 239, 22.9.2000.